Na temelju članka 35.b Zakona o lokalnoj i područnoj (regionalnoj) samoupravi ("Narodne novine", br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) i članka 43. Statuta Općine Ernestinovo („Službeni glasnik“ Općine Ernestinovo broj 1/13, 4/13 i 3/18), općinska načelnica Općine Ernestinovo na 8. sjednici održanoj 27. ožujka 2018. podnosi

**IZVJEŠĆE**

**o radu općinske načelnice**

**za razdoblje od 29. svibnja do 31. prosinca 2017.**

1. **UVOD**

Člankom 44. Zakona o lokalnoj i područnoj (regionalnoj) samoupravi utvrđeno je da općinski načelnik obavlja izvršne poslove lokalne samouprave. Sukladno članku 48. spomenutog Zakona općinski načelnik:

* priprema prijedloge općih akta,
* izvršava ili osigurava izvršavanje općih akata predstavničkog tijela,
* usmjerava djelovanje upravnih tijela jedinice lokalne, odnosno područne (regionalne) samouprave u obavljanju poslova iz njihovoga samoupravnog djelokruga, te nadzire njihov rad,
* upravlja i raspolaže nekretninama i pokretninama u vlasništvu jedinice lokalne,

kao i njezinim prihodima i rashodima, u skladu sa zakonom i statutom,

* te obavlja i druge poslove utvrđene statutom
* odlučuje o stjecanju i otuđivanju nekretnina i pokretnina jedinice lokalne, odnosno područne (regionalne) samouprave i raspolaganju ostalom imovinom u skladu s ovim Zakonom, statutom jedinice i posebnim propisima
* imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba
* obavlja i druge poslove utvrđene zakonom i statutom.

 U izvještajnom razdoblju kao općinska načelnica Općine Ernestinovo u okviru svog djelokruga:

* obavljala sam izvršne poslove iz samoupravnog djelokruga općine koji su mi povjereni zakonom,
* utvrđivala sam prijedloge općih akata koje donosi Općinsko vijeće,
* davala sam mišljenje o prijedlozima odluka i drugih akata koje Općinskom vijeću upute drugi ovlašteni predlagači,
* izvršavala sam i osiguravala izvršavanje općih akata Općinskog vijeća, prostornih i urbanističkih planova te drugih akata Općinskog vijeća,
* upravljala nekretninama i pokretninama u vlasništvu Općine kao i prihodima i rashodima Općine,
* utvrdila prijedlog godišnjeg proračuna Općine,
* usmjeravala djelovanje Jedinstvenog upravnog odjela Općine u obavljanju poslova iz samoupravnog djelokruga Općine, nadzirala rad upravnog odjela,
* te obavljala i druge poslove u skladu sa zakonom, statutom Općine i aktima Vijeća.

U svibnju 2017. godine održani su lokalni izbori, na kojima sam izabrana za općinsku načelnicu. Dana 29. svibnja 2017. stupila sam na dužnost, te je toga dana izvršena primopredaja izvršnih ovlasti.

1. **DJELOKRUG OPĆINSKE NAČELNICE**

Djelovanje općinske načelnice odvijalo se je kroz rad Jedinstvenog upravnog odjela.

* 1. **Financije**

Općinska načelnica je u izvještajnom razdoblju inicirala i nadzirala poslove vezane uz izradu i izvršavanje proračuna, izradu propisanih i ostalih izvješća u svezi s izvršenjem proračuna, vođenje računovodstva proračuna, vođenje propisanih poslovnih knjiga, prikupljanje prihoda koji pripadaju Općini te druge poslove i aktivnosti vezane za financijsko poslovanje Općine, a koji proizlaze iz ovlaštenja utvrđenih Zakonom o lokalnoj i područnoj (regionalnoj) samoupravi, Zakonom o financiranju jedinica lokalne i područne (regionalne) samouprave, Zakonom o proračunu i Statutom Općine Ernestinovo.

Nepodmirene obveze i dugovanja Općine Ernestinovo, sadržane u Izvješću o obavljanju poslova iz djelokruga općinskog načelnika za razdoblje 2001. – 2017., KLASA: 022-05/17-04/1, URBROJ: 2158/04-17-1 od 29. svibnja 2017., koje je podnio Matija Greif, iznosile su kako slijedi:

* obveze prema dobavljačima (prema Knjizi neplaćenih računa) 284.320,00 kn
* obveze prema Hrvatskim vodama za neplaćenu vodnu naknadu 22.113,44 kn
* obveze prema Vodovodu-Osijek d.o.o. za izgradnju vodoopskrbnog

sustava prema Ugovoru o sufinanciranju građenja vodnih građevina

sustava odvodnje na području Općine Ernestinovo – I faza: 199.293,23 kn

**UKUPNO 505.726,67 KN**

Nadalje, ostale su i sljedeće nepodmirene obveze:

* nepodmirene obveze prema projektantu Rencon d.o.o.

za projektiranje biciklističkih staza: 121.875,00 kn

(ugovor je sklopljen na iznos od 243.750,00 kn, što je navedeno u Izvješću,

a dobivena je potpora Osječko-baranjske županije u iznosu 121.875,00 kn

tj. 50% iznosa ugovora koja je i isplaćena projektantu Rencon; nepodmirene

obveze u iznosu 121.875,00 kn čini razlika do punog iznosa ugovora tj. preostalih 50% iznosa)

* u izvješću koje je podnijeto izostavljene su obveze za pripremu

dokumentacije za legalizaciju objekata Općine Ernestinovo, koje su usmeno

ugovorene, a za koje su računi počeli pristizati ubrzo nakon primopredaje vlasti

(ugovaratelji ADRIA WIFI te GEOMETAR OSIJEK d.o.o.): 60.875,00 kn

**UKUPNO 182.750,00 KN**

Navedenim iznosima još treba pridodati (a nisu obuhvaćeni izvješćem o primopredaji izvršnih ovlasti jer su obveze dospjele na naplatu trećeg dana nakon primopredaje):

* obveze za isplatu plaća službenika, namještenika i dužnosnika za 5/2017,

koje su isplaćene 1. 6. 2017. 69.238,00 kn

* obveze za isplatu naknada dužnosnika i savjetnika načelnika za 5/2017,

koje su isplaćene 8. 6. 2017. 15.947,24 kn

**UKUPNO 85.185,24 KN**

Porezna uprava uputila je obavijest, KLASA: 410-23/2017-002/2, URBROJ: 513-07-27-01/012-17-34 od 22. svibnja 2017. kojom se Općina Ernestinovo obavještava o očekivanoj svoti povrata poreza na dohodak za 2016. godinu, a koju obavijest je Općina Ernestinovo zaprimila prije primopredaje izvršnih ovlasti. Na žalost, taj je podatak izostavljen iz izvješća o primopredaji izvršnih ovlasti, iako je s obzirom na datum zaprimanja obavijesti također trebao biti uključen u izvješće.

Očekivana svota povrata poreza na dohodak iznosila je 467.072,86 kn za 2016.g. koji je Općina Ernestinovo morala podmiriti u 2017.g., i to ubrzo nakon primopredaje izvršnih ovlasti.

**SVEUKUPNE PREUZETE OBVEZE OPĆINE ERNESTINOVO: 1.240.734,77 kn**

Prema izvatku o stanju i prometu žiro-računa proračuna Općine Ernestinovo za dan 29. 5. 2017. stanje na računu bilo je 89.167,11 kn.

U izvještajnom razdoblju ostvarene su pomoći i to:

* kapitalne pomoći iz državnog proračuna u iznosu 546.137,40 kuna (namjenska sredstva - Park hrvatskih branitelja i Modernizacija javne rasvjete)
* tekuća pomoć iz državnog proračuna u iznosu 691.599,00 kuna (sredstva nisu namjenska)
* kapitalne pomoći iz županijskog proračuna u iznosu od 183.687,00 kuna (namjenska sredstva - Spomenik hrvatskim braniteljima u Ernestinovu, uređenje ruralnog prostora, dovršetak izgradnje mrtvačnice u Laslovu i potpora za izradu projektne dokumentacije.

Poslane su opomene i naplaćena dugovanja za dugogodišnji zakup poljoprivrednog zemljišta u iznosu 1.168.694,37 kn, a od tog iznosa općini pripada 65% odnosno 759.651,34 kn (25% prihoda pripada državi, a 10% pripada Županiji).

Na 2. sjednici Općinskog vijeća Općine Ernestinovo na prijedlog načelnice Općinsko vijeće donijelo je odluku o ukidanju naknada za sve savjetnike, povjerenike, predsjednika i dva potpredsjednika Vijeća, ukupno 8 osoba. Naknade za dva donačelnika smo sveli na minimum, te će na njih općina u godini dana izdvojiti 3.010,80 kn. Ovom odlukom ostvarili smo značajne uštede u proračunu. Godišnje ćemo uštedjeti 218.497,22 kn, odnosno kroz 4 godine ušteda će iznositi 873.988,88 kn.

Hrvatski zavod za zapošljavanje 25.01.2017, prije primopredaje izvršne vlasti, službenim dopisom tražio je povrat sredstava u iznosu od 51.192,96 kn za Program javnih radova iz 2016.g., budući da izvješće nije poslano na vrijeme. Korespondencijom i pregovorima sa Uredom za financiranje i ugovaranje projekata EU HZZ-a (CESOFC) naposljetku je Općina Ernestinovo oslobođena obveze povrata sredstava.

* 1. **Projekti financirani iz EU fondova**

U drugoj polovici 2017. godine Općina Ernestinovo kao podnositelj ili partner bila je uključena u 23 prijavljena projekata. U nastavku navodim popis prijavljenih projekata:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **R.b.** | **Naziv projekta** | **Nositelj projekta** | **Sektor projekta (npr. turizam; kultura; zaštita okoliša itd.)** | **Kratki opis projekta**  | **Vrijednost projekta (HRK)** | **Predviđeni Izvor(i) financiranja**  | **Planirano vrijeme provedbe**  | **Napomena**  |
| **1** | Krajobrazno uređenje parka hrvatskih branitelja u Laslovu | Općina Ernestinovo | uređenje spomen obilježja | Krajobraznim uređenjem parka hrvatskih branitelja vizualnim osobinama će se oplemeniti i urediti prostor cijelog parka, kako bi ovo mjesto posebnog pijeteta izgledalo primjereno i uređeno, te kako cijelo mjesto, a osobito centar sela učiniti ugodnijim za življenje | 65. 160,00 | Ministarstvo branitelja, Općina | 2017-2018 | u provedbi |
| **2** | Osnaživanje kroz edukaciju teško zapošljivih žena Općine Ernestinovo- OSNAŽENE ERNESTINE  | Općina Ernestinovo | zapošljavanje | Projekt Osnaživanje kroz edukaciju teško zapošljivih žena Općine Ernestinovo- OSNAŽENE ERNESTINE za cilj ima doprinijeti smanjenju stope nezaposlenosti i doprinijeti spolnoj jednakosti kroz dodatnu edukaciju za njegovateljicu 15 žena iz ciljne skupine teško zapošljivih žena (s najviše završenom srednjom školom) te ih zaposliti u trajanju od 23 mjeseca u danas sve traženijem sektoru njege starijih osoba, povećati njihovu zapošljivost i nakon projekta, smanjiti razinu siromaštva i pružiti im osjećaj samoostvarenja. |  2.667.882,19 | Europski socijalni fond Operativni program Učinkoviti ljudski potencijali | 2018-2019 | čekamo na odluku |
| **3** | Suprotstavljanje euroskepticizmu kroz očuvanje kulturne baštine | Institut za pogranična područja Srbija | ljudski potencijali |  Cilj projekta je pridonijeti razumijevanju građana EU, njezinoj povijesti i raznolikosti, poticati europsko građanstvo i poboljšati uvjete za građansko i demokratsko sudjelovanje na razini EU, povećati svijest o zajedničkoj povijesti i vrijednostima te poticati demokratsko sudjelovanje građana na razini EU | 108.000,00 | Eu fondovi | 2018 | u provedbi |
| **4** | „Festival multikulturalnosti - razvojem interkulturnih kompetencija do umijeća komuniciranja | Oš Laslovo | ljudski potencijali | Ovim projektom će se, stručnim usavršavanjem odgojno-obrazovnih djelatnika, kao i nabavkom suvremene opreme za provođenje integrativne i interaktivne nastave, unaprijediti nastavničke kompetencije i razvojni potencijal škola za rad na razvoju interkulturne pismenosti učenika. | 1.495.628,52 | Europski socijalni fond Operativni program Učinkoviti ljudski potencijali | 2017-2018 | u provedbi |
| **5** | ZAVRŠETAK I.FAZE KANALIZACIJE | Vodovod Osijek | infrastruktura | Cilj je korisnicima osigurati kontinuiranu, sigurnu, kvalitetnu odvodnju otpadnih voda uz stalni cilj očuvanja okoliša i zdravlja korisnika uz potporu šire društvene zajednice | 2.500.000,00 | Hrvatske vode, Općina | 2018 | prijavljen na natječaj |
| **6** | DOVRŠETAK UREĐENJA MRTVAČNICE U LASLOVU | Općina Ernestinovo | infrastruktura | Uređenjem kuće oproštaja stvoriti će se potrebni uvjeti za dostojan ispraćaj pokojnika, podići razina kvalitete življenja stanovnika naše općine, te poboljšati lokalne temeljne usluge za ruralno stanovništvo i zadovoljiti javne potrebe | 142.100,00 | Osječko-baranjska županija, općina | 2018 | u provedbi |
| **7** | IZRADA PROJEKTNE DOKUMENTACIJE ZA SEKUNDARNU KANALIZACIJSKU MREŽU i izgradnja sekundarne mreže | Vodovod Osijek | infrastruktura | Cilj je korisnicima osigurati kontinuiranu, sigurnu, kvalitetnu odvodnju otpadnih voda uz stalni cilj očuvanja okoliša i zdravlja korisnika uz potporu šire društvene zajednice | 20.000.000,00 | Eu fondovi, Hrvatske vode, Općina | 2019-2023 | čeka se natječaj za prijavu, prijavljeno na Hrvatske vode |
| **8** | IZMJENA CJEVOVODA PITKE VODE U NASELJU ERNESTINOVO | Vodovod Osijek | infrastruktura | Cilj je korisnicima osigurati kontinuiranu, sigurnu, kvalitetnu javnu vodoopskrbu uz stalni cilj očuvanja okoliša i zdravlja korisnika uz potporu šire društvene zajednice | 15.000.000,00 | Eu fondovi, Hrvatske vode, Općina | 2019-2023 | čeka se natječaj za prijavu, prijavljeno na Hrvatske vode |
| **9** | Modernizacija javne rasvjete Općine Ernestinovo- II. Faza | Općina Ernestinovo | infrastruktura | Povećanje standarda komunalnih i socijalnih usluga u lokalnoj zajednici, poboljšanje dostupnosti lokalne infrastrukture i rasvijetljenosti, unaprjeđenje energetske učinkovitosti, te smanjenje svjetlosnog onečišćenja što će pridonijeti očuvanju i zaštiti okoliša | 625.000,00 | MRRFEU, općina | 2018-2019 | prijavili na natječaj 3/2018 |
| **10** | Energetska obnova zgrade NK "Laslovo 91“ | Općina Ernestinovo | energetska ušteda | Cilj projekta je smanjenje potrošnje energije u zgradama javnog sektora od najmanje 50% u odnosu na godišnju potrošnju energije za grijanje/hlađenje prije provedbe navedenih mjera i korištenje obnovljivih izvora energije.  | 408.133,13  | Europski fond za regionalni razvoj, Ministarstvo graditeljstva, općina | 2018 | prijavili smo se na natječaj Ministarstva graditeljstva, u tijeku je obrada naše prijave |
| **11** | Postavljanje turističke signalizacije na području Općine Ernestinovo | TZ OBŽ | turistička infrastruktura | Postavljanjem smeđe signalizacije ponuda turističkih usluga na području naše općine postat će dostupnija posjetiteljima, što će unaprijediti razinu prezentacije turističkih potencijala , te pridonijeti očuvanju povijesne, kulturne i tradicijske baštine | 40.850,00 | Hrvatska turistička zajednica, općina | 2018 | Prijavili na natječaj u 1/2018 |
| **12** | Kultura povezuje - suradničkim djelovanjem u kulturi do osnažene zajednice | Općina Ernestinovo, Kud P. Šandor, Udruga žena Laslovo, LU P. Smajić, Dokkica Osijek | kultura | Cilj projekta Kultura povezuje - suradničkim djelovanjem u kulturi do osnažene zajednice je unaprijediti suradnju civilnog društva i lokalne uprave kako bi se stvorile pretpostavke za participativno upravljanje u svrhu razvoja kulturne politike Općine Ernestinovo po mjeri njenih građana kao i poboljšati dostupnost kulturnim i umjetničkim sadržajima u lokalnoj zajednici kako bi se povećala razina aktivnog uključivanja građana u stvaranje kulturno-umjetničkih sadržaja. | 1.498.340,29 | Europski socijalni fond | 2019-2020 | prijavljen na natječaj 3/2018 |
| **13** | Rekonstrukcija nerazvrstane ceste u Vinogradskoj ulici u Laslovu | Općina Ernestinovo | infrastruktura | Znatno će se unaprijediti sustav prometne infrastrukture, podići razina sigurnosti i udobnosti u prometu, razina komunalnih usluga i pružiti zadovoljavajući standard lokalnom stanovništvu.  | 500.000,00 | Ministarstvo graditeljstva, općina | 2018 | prijavljeno na natječaj 2/2018 |
| **14** | REKONSTRUKCIJA NERAZVRSTANE CESTE U ZADRUŽNOJ ULICI U LASLOVU | Općina Ernestinovo | infrastruktura | Znatno će se unaprijediti sustav prometne infrastrukture, podići razina sigurnosti i udobnosti u prometu, razina komunalnih usluga i pružiti zadovoljavajući standard lokalnom stanovništvu.  | 1.500.000,00 | MRRFEU, općina, OBŽ | 2018-2019 | prijavljeno na natječaj 2//2019 |
| **15** | Rekonstrukcija i izgradnja pješačkih staza do groblja u Laslovu | Općina Ernestinovo | infrastruktura | Izgradnjom pješačke staze do groblja u Laslovu znatno će se unaprijediti sustav prometne infrastrukture, podići razina sigurnosti najranjivije skupine u prometu- pješaka , razina komunalnih usluga i pružiti zadovoljavajući standard lokalnom stanovništvu. Provođenjem projekta postići će se i ujednačen ruralni razvoj te omogućiti međusobna komunikacija ljudi, kao i lakši pristup osobama s invaliditetom, djeci i starijim osobama | 400.000,00 | Ministarstvo graditeljstva, općina | 2018 | prijavljeno na natječaj 2//2019 |
| **16** | Izgradnja dječjeg igrališta u Ernestinovu | Općina Ernestinovo | infrastruktura | Izgradnjom dječjeg igrališta podići će se razina komunalnih usluga, pružiti zadovoljavajući standard lokalnom stanovništvu, omogućiti djeci da se razviju, kako u intelektualnom i motoričkom, tako i u društvenom smislu, te omogućiti da kvalitetnije provedu slobodno vrijeme na otvorenom prostoru što će svakako pridonijeti i poboljšanju kvalitete njihova zdravlja. | 70.000,00 | OBŽ, općina | 2018-2019 | prijavljeno na natječaj 2//2019 |
| **17** | Izgradnja autobusnih stajališta u Laslovu | Općina Ernestinovo | infrastruktura | Znatno će se unaprijediti sustav prometne infrastrukture, podići razina sigurnosti i udobnosti u prometu, razina komunalnih usluga i pružiti zadovoljavajući standard lokalnom stanovništvu.  | 90.000,00 | općina, ŽUC | 2019-2020 | u tijeku izrada prometnog elaborata  |
| **18** | Izgradnja katoličke crkve u Laslovu | Župa sv. Rozalije Ivanovac | infrastruktura | Cilj projekta Izgradnja katoličke crkve u Laslovu je omogućiti i izgraditi mjesto za okupljanje i molitvu vjernicima. | 1.200.000,00 | Đakovačko-osječka nadbiskupija, općina, OBŽ, udruga Uzašašća Laslovo | 2018-2022 | u tijeku ishođenje proj. dokumentacije i građ. dozvole |
| **19** | Prostorni plan uređenja Općine Ernestinovo | Općina Ernestinovo | urbanizam | Prostorno planiranje u skladu s razvojem, gospodarskom i socijalnom politikom i budućim iskorištavanje zemljišta | 110.000,00 | Mjere ruralnog razvoja | 2018-2019 | prijavljen na natječaj 7/2017 |
| **20** | Izgradnja dječjeg igrališta u Laslovu | OBŽ | Infrastruktura | Izgradnjom dječjeg igrališta podići će se razina komunalnih usluga, pružiti zadovoljavajući standard lokalnom stanovništvu, omogućiti djeci da se razviju, kako u intelektualnom i motoričkom, tako i u društvenom smislu, te omogućiti da kvalitetnije provedu slobodno vrijeme na otvorenom prostoru što će svakako pridonijeti i poboljšanju kvalitete njihova zdravlja. | 70.000,00 | OBŽ | 2018 | U provedbi |
| **21** | Modernizacija javne rasvjete Općine Ernestinovo | Općina Ernestinovo | infrastruktura | Osim energetske uštede, ostvarila se značajna ušteda i u troškovima održavanja budući da svjetiljke karakterizira dug životni vijek. Kvalitetna javna rasvjeta omogućila je poboljšanje rasvijetljenosti i smanjenje svjetlosnog onečišćenja, sigurno odvijanje prometa te nesmetano odvijanje najrazličitijih aktivnosti što je zasigurno povećalo kvalitetu života lokalnog stanovništva. Modernizacijom javne rasvjete povećao se standard komunalnih i socijalnih usluga u lokalnoj zajednici te unaprijedila energetska učinkovitosti i zaštiti okoliša. | 593.070,00 | MRRFEU, Općina Ernestinovo | 2017-2018 | Završen |
| **22** | Uređenje ruralnog prostora | Općina Ernestinovo | infrastruktura | Navedenim aktivnostima urediti će se ruralna infrastrukture | 64.687,50 | OBŽ | 2017 | Završen |
| **23** | Ljetovanje djece u Dubrovniku | Dječji dom Klasje Osijek, Općina Ernestinovo, Udruga mladih sv. Mihovil Dubrovnik | Socijalne usluge | Ljetovanje djece slabijeg imovinskog stanja u trajanju od 6 dana u Dubrovniku uz bogat sadržaj i obilazak svih kulturnih znamenitosti | 450.000,00 | Dječji dom Klasje Osijek, Udruga mladih sv. Mihovil Dubrovnik | 2017 | Završen |

1. **PODRUČJE URBANIZMA, GRADITELJSTVA, KOMUNALNOG GOSPODARSTVA I ZAŠTITE OKOLIŠA**

Općinska načelnica obavljala je redovne djelatnosti vezane uz osiguranje uvjeta uređenja prostora, gospodarenje prostorom Općine kroz uređenje prostora i zemljišta, kao i poslove koji se odnose na skrb i unapređivanje okoliša.

U predmetnom izvještajnom razdoblju nije, s obzirom na veličinu investicije, proveden nijedan postupak javne nabave već su provođeni postupci jednostavne nabave za izgradnju infrastrukture.

 Na području Općine nastavljeni su radovi na popravku nedostataka na kanalizacijskoj mreži, te također novi sukladno proračunskim sredstvima.

U drugom polugodištu 2017. godine provedeno je više postupaka jednostavne nabave, od kojih treba izdvojiti najvažnije:

* za modernizaciju javne rasvjete – vrijednost 593.070,00 kn
* za dovršetak uređenja mrtvačnice u Laslovu – vrijednost 142.100,00 kn
* za Krajobrazno uređenje parka hrvatskih branitelja u Laslovu – vrijednost 65.160,00 kn
* za uređenje dječjih igrališta na području općine – vrijednost 40.386,25 kn

Redovito su održavane i uređivane javne površine, po potrebi su redovito košene zelene površine na području cijele općine, uklonjeno je granje, suha i bolesna stabla, te 40-ak velikih panjeva, redovito su kontrolirana igrala, zamijenjeni su svi dotrajali dijelovi i obnovljena sva igrališta. Po potrebi su izvršeni manji popravci, veći dio klupa je popravljen i zaštićen bojama. Groblja su redovno čišćena i održavana. Postavljeni su znakovi za zabranu odlaganja otpada na javnim površinama, na lokacijama na kojima se učestalo nepropisno odlaže otpad. Uklonjena je stara trafostanica i zgrada Biljemerkanta u Laslovu.

U sklopu javnih radova kao pomoć komunalnom pogonu zaposleno je 7 dugotrajno nezaposlenih osoba s područja Općine u trajanju od 6 mjeseci. Ukupna vrijednost programa zapošljavanja je 136.314,06 kn.

Kako bismo ostvarili politiku urbanizacije i prostornoga uređenja u skladu s razvojem, gospodarskom i socijalnom politikom i budućim iskorištavanje zemljišta, u srpnju 2017.g. na mjeru 7.1.1. „Sastavljanje i ažuriranje planova za razvoj jedinica lokalne samouprave“ prijavili smo Izmjene i dopune prostornog plana Općine Ernestinovo. Procijenjena vrijednost izrade je 110.000,00 kn, a u cijelosti se financira iz mjera ruralnog razvoja (ukoliko bude odobrena).

1. **PODRUČJE ODGOJA I OBRAZOVANJA, PREDŠKOLSKOG ODGOJA I OSNOVNOG ŠKOLSTVA**

Na području Općine djeluje Dječji vrtić Mali princ. Dječji vrtić u Laslovu radi kao poludnevni, a u Ernestinovu kao cjelodnevni. Ukupno je upisano 55 djece. Za rad vrtića izdvajaju se značajna sredstva, te su u drugoj polovici godine iznosila 205.560,51 kn.

U suradnji s Ministarstvom državne imovine uspjeli smo riješiti imovinsko-pravne odnose, te nam je Ministarstvo darovalo izrazito atraktivno zemljište za izgradnju vrtića u Ernestinovu.

 Što se tiče osnovnog školstva, iako isti nije u nadležnosti jedinica lokalne samouprave, Općina Ernestinovo pomaže u radu osnovnih škola u godišnjem iznosu od 70.000,00 kn. Također, u suradnji s osnovnim školama organizirali smo kićenje božićnog drvca, te kupnju bilježnica za sve učenike u iznosu od 15.000,00 kn.

 Općina također sufinancira učeničke i studentske karte. U drugoj polovici godine izdvojeno je 52.582,40 kn za sufinanciranje karata.

1. **PODRUČJE KULTURE, ŠPORTA, VATROGASTVA I CIVILNE ZAŠTITE**

 Sukladno proračunskim sredstvima provode se projekti javnih potreba u športu i kulturi, a najčešće se to odnosi na direktne pomoći iz proračuna, putem natječaja koji raspisuje općina.

 Značajni nositelji kulturnih i društvenih događanja su Likovna udruga Petar Smajić i Kulturno umjetničko društvo Petőfi Sándor iz Laslova, kao organizatori manifestacija, a koje Općina sufinancira u Proračunu (Kiparska kolonija Ernestinovo i Dani sela Laslova).

Na području Općine djeluju dva dobrovoljna vatrogasna društva, DVD Ernestinovo i DVD Laslovo. Organizirana su i pokrivaju cijelo područje Općine. Za financiranje dobrovoljnih vatrogasnih društava iz proračuna Općine Ernestinovo izdvojeno je 142.000,00 kn

Godine 2017. proveden je javni poziv za financiranje udruga koje djeluju na području Općine Ernestinovo, sukladno novim zakonskim propisima. Postupak je započet još prije izbora, a dovršen je Odlukom o odobravanju sredstava za financiranje programa i/ili projekata udruga građana, koju sam donijela 5. rujna 2017.

Za financiranje udruga i razvoj civilnog društva dodijeljeno je ukupno:

* Sportskim društvima 180.900,00 kn
* Udrugama s područja kulture 82.000,00 kn
* Ostalim civilnim udrugama 25.000,00

Pokrenut je postupak izrade Procjene rizika od velikih nesreća na području Općine Ernestinovo, osnovana radna skupna za izradu Procjene te angažiran ovlašteni konzultant kao podrška radnoj skupini. Izrada planskih dokumenata ugovorena je u iznosu 46.006,25 kn i uključuje izradu:

* Procjene rizika od velikih nesreća
* Plana djelovanja civilne zaštite
* Plana vježbi civilne zaštite
1. **PODRUČJE SOCIJALNE SKRBI I PRONATALITETNE MJERE**

 Sagledavajući teško gospodarsko stanje i sve teže socijalne prilike, Općina nastoji temeljem socijalnog programa osigurati barem minimalna sredstva za podmirenje troškova.

Općinsko vijeće Općine Ernestinovo na 3. sjednici održanoj 13. rujna 2017., na prijedlog općinske načelnice, donijelo je Odluku o socijalnoj skrbi Općine Ernestinovo kojom se utvrđuju uvjeti za dodjelu novčanih naknada socijalno ugroženim stanovnicima na području Općine Ernestinovo iz sredstava proračuna Općine Ernestinovo i način ostvarivanja tih novčanih pomoći.

Općinsko vijeće Općine Ernestinovo na 2. sjednici održanoj 29. lipnja 2017., također na prijedlog općinske načelnice, donijelo je Odluku o novčanoj pomoći za opremu novorođenog djeteta kojom se utvrđuje iznos novčane pomoći, uvjeti i način ostvarivanja prava na novčanu pomoć Općine Ernestinovo za opremu novorođenog djeteta. Novčana pomoć iznosi za prvo i drugo dijete 3.000,00 kn neto, a za treće i svako daljnje dijete 5.000,00 kn neto. Odluka predstavlja značajno povećanje u odnosu na prethodnu odluku prema kojoj se isplaćivala naknada od 1.000,00 kn, neovisno o broju djece.

U drugom polugodištu isplaćeno je 38.170,32 kuna naknade za troškove stanovanja za korisnike, 3.000,00 kn jednokratnih novčanih pomoći, te 39.000,00 kn novčanih pomoći za opremu novorođenog djeteta.

1. **PROTOKOLARNE OBVEZE**

Kako bi se sve obveze i projekti uspješno realizirali, osim sredstava i angažmana unutar same Općine, u cilju kvalitetnijeg rješavanja problema potrebno je ostvariti komunikaciju s predstavnicima na državnoj i županijskoj razini.

 Radi rješavanja predmeta od važnosti za Općinu, od preuzimanja dužnosti održala sam više sastanaka, od kojih posebno ističem:

* više sastanaka s ministrom državne imovine gosp. Goranom Marićem
* više sastanaka s generalnim direktorom Hrvatskih voda gosp. Zoranom Đurokovićem sa suradnicima
* redovite koordinacije i sastanke sa županom Osječko-baranjske županije gosp. Ivanom Anušićem

Značajni su sastanci održani i s drugim predstavnicima Hrvatskih voda, Ministarstva poljoprivrede, Ministarstva graditeljstva, Ministarstva regionalnog razvoja i fondova EU i Ministarstva branitelja.

Također, posjetili smo i prijateljsku nam Općinu Viškovo, povodom svetkovine sv. Mateja u rujnu 2017.g.

1. **PRIJEM GRAĐANA**

 Načelnica je svakodnevno primala građane radi rješavanja problematike iz djelokruga poslova općinske uprave i komunalnog odjela. Najznačajnije teme odnosile su se na pitanjima izgradnje komunalne infrastrukture te socijalna pitanja. Građani su također dolazili i sa prijedlozima i sugestijama za unapređenje života u našoj općini.

1. **INFORMIRANJE JAVNOSTI O RADU NAČELNICE**

Građani su o radu Načelnice informirani putem sredstava javnog informiranja. Predstavnici medija redovito prate rad općinske uprave, prijeme kao i sve ostale aktivnosti i o istim izvještavaju javnost. Na sve novinarske upite redovito se dostavljaju odgovori. O aktualnim temama iz područja rada općinske uprave (prezentacija općinskih projekata i programa, upućivanje raznih obavijesti, poziva), načelnica je više puta sudjelovala u TV emisijama. Također, građani se mogu informirati i putem službene web stranice Općine.

1. **ZAKLJUČAK**

Podneseno Izvješće o radu općinske načelnice Općine Ernestinovo za razdoblje od 29. svibnja do 31. prosinca 2017 godine sadrži prikaz poslova i zadataka iz nadležnosti Općinskog načelnika kao izvršnog tijela Općine Ernestinovo.

Izvješće se ima objaviti u „Službenom glasniku“ Općine Ernestinovo te na službenoj mrežnoj stranici Općine Ernestinovo [www.ernestinovo.hr](http://www.ernestinovo.hr)

KLASA: 022-05/18-02/1

URBROJ: 2158/04-18-1

Ernestinovo, 27. ožujka 2018.

Općinska načelnica

Marijana Junušić, univ. spec. oec.